એ બાદ ચોકમાં શું થયું એની તો મને ઘણા સમય બાદ ખબર પડી હતી, પણ એ પછી માસ્ટરજી અને મારી સાથે શું થયું એ વાતની હું સાક્ષી રહી છું ! તરત જ મને માસ્ટરજી પોતાના ઘરે લઇ ગયા હતા. અને ખુબ જ ગભરાહટમાં તેમણે તેમના પત્નીને આખી વાત કહી સંભળાવી. પણ ત્યાં સુધીમાં તો એ ટોળું તેમના ઘરે આવી, બારણા તૂટી પડે એ હદ સુધી બારણા પછાડવા માંડ્યું. અને એ જોઈ માસ્ટરજીની પત્નીએ પોતાના ગળામાં પહેરેલ મંગલસૂત્ર ઉતારીને માસ્ટરજીના હાથમાં સોંપતા કહ્યું, ’તમે નિશ્ચિંત થઈને જાઓ – ભાગી જાઓ ! અન્ય કોઈની અમાનત જોડે લાવ્યા છો તો એને સાચવવી એ આપણો ધર્મ છે.’, કહેતાં તેમણે મને ચૂમી હતી. અને ઘરના પાછળના રસ્તેથી અમને ભગાવી મુક્યા હતા !